
A cigája és fehér dorper anyajuhok kolosztrum és tejösszetételének vizsgálata

Kulcsszavak: kolosztrum; tej; cigája; fehér dorper; juh
A juhok esetében a méhlepény felépítése miatt a bárányoknál nem alakul ki maternális immunitás, így az újszülött állat a szervezete számára nélkülözhetetlen immunanyagokat a föcstejjel veszi fel. Ezért rendkívül fontos, hogy a bárány a születését követő legrövidebb időn, de maximum két órán belül hozzájusson az immunglobulinokban, tápanyagokban és vitaminokban gazdag kolosztrumhoz, vagyis föcstejhez, ugyanis az egészséges bárányok nevelése napjainkban kulcsfontosságú ahhoz, hogy a juhászatunk sikeres legyen. A föcstej minőségét számos paraméter meghatározza, ezért a kísérlet során fontosnak tartottuk, hogy a kolosztrum, illetve a tej összetételét vizsgáljuk . A kísérlet során vegyes életkorú, fajtatiszta, törzskönyves cigája és fehér dorper anyajuhoknál végeztünk mintavételt. A tejminták mindegyikénél értékeltük a BRIX%-ot (vízoldható szárazanyag-tartalmat), a zsír %-ot, a zsírmentes szárazanyagtartalmat (SNF%-ot), fehérje %-ot, a só%-ot, illetve a laktóztartalmat. Valamint egy héttel az ellés után vett minták esetében a szomatikus sejtszámot is vizsgáltuk.



